b'\n_START_ARTICLE_\nNegro Buenos Aires\n_START_SECTION_\nArgument\n_START_PARAGRAPH_\nJordi Puigmart\xc3\xad treballa com executiu d\'una multinacional a Barcelona. Est\xc3\xa0 en plena crisi personal i professional, per\xc3\xb2 encara t\xc3\xa9 una oportunitat de seguir endavant si signa un contracte milionari amb el govern argent\xc3\xad. Decidit a aconseguir-ho, viatja a Buenos Aires, en plena \xc3\xa8poca del "corralito financer", i comen\xc3\xa7a a endinsar-se en les altes esferes de poder. A m\xc3\xa9s de con\xc3\xa8ixer a persones influents, Puigmart\xc3\xad s\'enamorar\xc3\xa0 de la dona equivocada i pagar\xc3\xa0 un alt preu per la seva ambici\xc3\xb3._NEWLINE_Rodada a mig cam\xc3\xad entre la Barcelona m\xc3\xa9s cosmopolita i el Buenos Aires m\xc3\xa9s fosc, la nova pel\xc2\xb7l\xc3\xadcula co-escrita i dirigida per Ramon T\xc3\xa9rmens (guionista de "Trash" i realitzador de "Joves") \xc3\xa9s un thriller ambientat en l\'\xc3\xa8poca del "corralito "argent\xc3\xad. El caos viscut en aquests moments queda patent en una trama que segueix l\'\xc3\xbaltima oportunitat d\'un executiu catal\xc3\xa0 de segona fila. L\'ambici\xc3\xb3, la tra\xc3\xafci\xc3\xb3 i la corrupci\xc3\xb3 es barregen amb un laberint de passions que pot portar al protagonista al desastre._NEWLINE_Francesc Garrido, a qui hem vist en t\xc3\xadtols com 25 Kilates, Smoking Room o Pretextos, encap\xc3\xa7ala un repartiment en qu\xc3\xa8 tamb\xc3\xa9 intervenen Daniel Farraldo, coguionista del film, Jordi Dauder, Goya al millor actor secundari per Camino, i Natasha Yarovenko, coprotagonista de Habitaci\xc3\xb3n en Roma a les ordres de Julio M\xc3\xa9dem. La ciutat de Buenos Aires, en la seva part menys tur\xc3\xadstica, es converteix en un personatge m\xc3\xa9s de la hist\xc3\xb2ria, amb atenci\xc3\xb3 a les manifestacions que van sacsejar el pa\xc3\xads durant el "corralito financer".'